«Η μάχη είναι δύσκολη, αλλά μπορεί να κερδιθεί»
τονίζει ο Πρόεδρος Μπους για τον πόλεμο στο Ιράκ
Ο πρόεδρος Μπους δήλωσε ότι η πρόσφατη επιχείρηση ασφάλειας στη Βαγδάτη και την επαρχία αλ Αμπάρ δείχνει κάποια πρόοδο. Συγχρόνως, όμως, προέτρεψε τον αμερικανικό λαό να επιδείξει υπομονή, επισημαίνοντας ότι η νίκη στο Ιράκ θα πάρει μήνες και όχι εβδομάδες. «Λιγότερα από τα μισά από τα επιπλέον στρατεύματα που στέλνουμε στο Ιράκ έχουν ήδη φθάσει στη Βαγδάτη», είπε ο κ. Μπους. «Η νέα στρατηγική θα πάρει περισσότερο χρόνο για να αποδώσει. Και θα υπάρξουν καλές μέρες και κακές μέρες». Με ολιγόλεπτη ανακοίνωσή του για την 4 επέτειο της υπό αμερικανική ηγεσία εισβολής στο Ιράκ, ο κ. Μπους αναγνώρισε το υψηλό κόστος του πολέμου. «Τέσσερα χρόνια μετά την έναρξη του πολέμου αυτού» επεσήμανε ο κ. Μπους, «η μάχη συνεχίζει να είναι δύσκολη, αλλά μπορεί να κερδιθεί. Και θα κερδιθεί, αν έχουμε το θάρρος και την επιμονή να ολοκληρώσουμε τη προσπάθειά μας». Για μία ακόμα φορά, ο κ. Μπους καταφέρθηκε εναντίον των κινήσεων των Δημοκρατικών που θέλουν να οριστεί ως ημερομηνία απόσυρσης των αμερικανικών στρατευμάτων από το Ιράκ, ο Σεπτέμβριος του 2008 και το συνδέουν με νομοσχέδιο χρηματοδοτήσεων. Ο κ. Μπους παρότρυνε τα μέλη του Κογκρέσου να εγκρίνουν, χωρίς καθυστερήσεις και όρους, το αίτημά του για επιπλέον κονδύλια για τα φετινά έξοδα του πολέμου. «Είναι δελεαστικό» ανέφερε ο αμερικανός πρόεδρος, «βλέποντας τις προκλήσεις που αντιμετωπίζουμε στο Ιράκ, να καταλήξουμε στο συμπέρασμα ότι το καλύτερο που μπορούμε να κάνουμε είναι να αποχωρήσουμε από τη χώρα αυτή. Κάτι τέτοιο ενδεχομένως ικανοποιεί βραχυπρόθεσμα, όμως πιστεύω ότι οι επιπτώσεις στην ασφάλεια των ΗΠΑ θα είναι τραγικές». Λίγες ώρες νωρίτερα, ο κ. Μπους συμμετείχε σε κεκλεισμένων των θυρών σύσκεψη για το Ιράκ με μέλη της ομάδας του για θέματα εθνικής ασφάλειας, όπως την υπουργό Εξωτερικών, Κοντολήζα Ράις και τον υπουργό Άμυνας, Ρόμπερτ Γκέητς. Είχε επίσης συνομιλία μέσω δορυφόρου με τον Ιρακινό πρωθυπουργό, Νούρι αλ Μαλίκι.